രോഗിയായ മുരുകന്റെ വീട്ടില് സൗജന്യമായി വൈദ്യുതിയെത്തിച്ച് കെഎസ്ഇബി ജീവനക്കാര് അഗളി: വടകോട്ടത്തറ ഉൗരിലെ രോഗിയായ മുരുകന് സൗജന്യമായി വയറിംഗ് ചെയ്ത് നല്കി വെളിച്ചമെത്തിച്ച് കോട്ടത്തറ കെ എസ് ഇ ബി ജീവനക്കാര് മാതൃകയായി. നാലുമാസം പ്രായമായ പേരക്കുട്ടിയുള്പ്പെടെ ഏഴംഗങ്ങളുള്ള മുരുകന്റെ കുടുംബം അന്ധകാരത്തിലായിരുന്നു കഴിഞ്ഞിരുന്നത്. പുതിയ വീടുപണിയുന്നതിനായി ഉണ്ടായിരുന്ന വീടിന്റെ പകുതി ഭാഗം പൊളിച്ചു നീക്കിയതോടെയാണ് കറന്റ് കണക്ഷന് നഷ്ടമായത്. പുതിയ വീടിന്റെ പണി പൂര്ത്തിയാക്കാനുമായില്ല. പഴയ വീടിന്റെ വയറിംഗ് പൊട്ടിപൊളിഞ്ഞ് ഉപയോഗശൂന്യമായി. രോഗിയായ മുരുകന് പണിയെടുക്കാന് പോലും കഴിയില്ല. മുരുകന് തന്റെ ദയനീയാവസ്ഥ കോട്ടത്തറ കെഎസ്ഇബി ഓഫിസിലെത്തി ജീവനക്കാരെ അറിയിക്കുകയായിരുന്നു. മുരുകന്റെ അവസ്ഥ മനസ്സിലാക്കിയ സബ്ബ് എന്ജിനീയര്മാരായ ശിവകുമാര് , ബിനോയ് വടക്കേടത്ത് എന്നിവര് ഇലക്ടിക്കല് കോണ്ട്രാക്ടറും പൊതുപ്രവര്ത്തകനുമായ കാര്ത്തിക്കിന്റെ സഹായത്തോടെ മുരുകന്റെ പഴയ വീട്ടില് റീ വയറിംഗ് നല്കി വൈദ്യുതി ബന്ധം പുനസ്ഥാപിച്ചു നല്കുകയായിരുന്നു. പൊതു പ്രവര്ത്തകന് കൂടിയായ കാര്ത്തിക് മറ്റുള്ളവരുടെ സഹായം സ്നേഹപൂര്വ്വം നിരസിച്ച് സ്വന്തം ചെലവിലാണ് പ്രവര്ത്തികള് പൂര്ത്തീകരിച്ചത്. ഓഫീസ് കാര്യങ്ങള് വേഗത്തിലാക്കി ഇന്നലെ വൈകുന്നേരത്തോടെ മുരുകന്റെ വീട്ടില് വെളിച്ചമെത്തിച്ചു. കഴിഞ്ഞ വര്ഷവും ഒരു പാവപ്പെട്ട കുടുംബത്തിന് ജീവനക്കാരുടെ സ്വന്തം ചെലവില് കണക്്ഷന് നല്കിയിരുന്നു. ഇതിന് മുന്പ് നിരാലംബരായ ഷോളയൂര് സ്വര്ണ്ണ പിരിവ് ഉൗരിലെ മാനസീക വെല്ലുവിളി നേരിടുന്ന സ്ത്രീകള് മാത്രം താമസ്സിക്കുന്ന വീടിന്റെ 3600 രൂപ വൈദ്യുതി കുടിശ്ശിഖയും ജീവനക്കാര് പങ്കിട്ടെടുത്ത് അടച്ച് വൈദ്യുതി ബന്ധം പുന:സ്ഥാപിച്ച് നല്കി ജനശ്രദ്ധ നേടിയിരുന്നു.